CELEX: 32016D1360
Language: fi
Date: 2016-08-08 00:00:00
Title: Komission täytäntöönpanopäätös (EU) 2016/1360, annettu 8 päivänä elokuuta 2016, Turkista peräisin olevan meribassin ja kultaotsasargin tuontia koskevan tukien vastaisen menettelyn päättämisestä

10.8.2016   
            
            
               FI
            
            
               Euroopan unionin virallinen lehti
            
            
               L 215/31
            
         KOMISSION TÄYTÄNTÖÖNPANOPÄÄTÖS (EU) 2016/1360,
   annettu 8 päivänä elokuuta 2016,
   Turkista peräisin olevan meribassin ja kultaotsasargin tuontia koskevan tukien vastaisen menettelyn päättämisestä
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon muista kuin Euroopan unionin jäsenvaltioista tapahtuvalta tuetulta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1037 (1) ja erityisesti sen 14 artiklan,
   sekä katsoo seuraavaa:
   A.   MENETTELY
   
   
      Vireillepano
   
   
               (1)
            
            
               Euroopan komissio, jäljempänä ’komissio’, ilmoitti 14 päivänä elokuuta 2015Euroopan unionin virallisessa lehdessä julkaistulla ilmoituksella (2), jäljempänä ’vireillepanoilmoitus’, tukien vastaisen menettelyn vireille panemisesta Turkista peräisin olevan meribassin ja kultaotsasargin tuonnissa asetuksen (EU) 2016/1037, jäljempänä ’perusasetus’, 10 artiklan perusteella.
            
         
               (2)
            
            
               Tutkimus pantiin vireille sen jälkeen, kun Asociación Empresarial de Productores de Cultivos Marinos, jäljempänä ’APROMAR’ tai ’valituksen tekijä’, oli 1 päivänä heinäkuuta 2015 esittänyt valituksen sellaisten tuottajien puolesta, joiden osuus meribassin ja kultaotsasargin kokonaistuotannosta unionissa on yli 25 prosenttia.
            
         
               (3)
            
            
               Valituksessa esitettiin alustava näyttö meribassin ja kultaotsasargin turkkilaiselle tuotannonalalle osoitetusta tuesta ja sen aiheuttamasta merkittävästä vahingosta.
            
         
               (4)
            
            
               Ennen menettelyn vireillepanoa komissio ilmoitti perusasetuksen 10 artiklan 7 kohdan mukaisesti Turkin viranomaisille saaneensa asianmukaisesti asiakirjanäytöllä vahvistetun valituksen, jossa väitetään, että Turkista peräisin olevan meribassin ja kultaotsasargin tuettu tuonti aiheuttaa merkittävää vahinkoa unionin tuotannonalalle. Komissio ehdotti Turkin viranomaisille neuvottelujen aloittamista valituksessa esitetyn tilanteen selvittämiseksi ja yhteisesti sovittuun ratkaisuun pääsemiseksi.
            
         
               (5)
            
            
               Turkin viranomaiset hyväksyivät neuvottelutarjouksen, minkä jälkeen neuvotteluja käytiin. Neuvottelujen aikana ei päästy yhteisesti sovittuun ratkaisuun. Komissio otti kuitenkin asianmukaisesti huomioon Turkin viranomaisten esittämät huomiot.
            
         
               (6)
            
            
               Komissio ilmoitti tutkimuksen vireillepanosta valituksen tekijälle, muille tiedossa oleville unionin tuottajille, käyttäjille ja tuojille, tiedossa oleville turkkilaisille vientiä harjoittaville tuottajille ja Turkin viranomaisille sekä järjestöille, joita asian tiedettiin koskevan, ja kehotti niitä osallistumaan. Asianomaiset osapuolet saivat tilaisuuden esittää kantansa kirjallisesti ja pyytää tulla kuulluiksi vireillepanoilmoituksessa vahvistetussa määräajassa.
            
         
               (7)
            
            
               Valituksen tekijä, muut unionin tuottajat, vientiä harjoittavat tuottajat Turkissa, tuojat ja kauppiaat ilmaisivat kantansa asiasta. Kaikkia niitä asianomaisia osapuolia kuultiin, jotka olivat sitä pyytäneet ja osoittaneet, että niiden kuulemiseen oli olemassa erityisiä syitä.
            
         B.   VALITUKSEN PERUUTTAMINEN JA MENETTELYN PÄÄTTÄMINEN
   
   
               (8)
            
            
               Turkin virallisessa lehdessä julkaistiin 5 päivänä toukokuuta 2016 asetus, jolla Turkin viranomaiset peruuttivat merkittävimmän tukijärjestelmän 1 päivästä tammikuuta 2016.
            
         
               (9)
            
            
               Valituksen tekijä peruutti valituksensa 1 päivänä kesäkuuta 2016 päivätyllä komissiolle osoitetulla kirjeellä. Perusasetuksen 14 artiklan mukaisesti menettely voidaan päättää, jos valitus peruutetaan, paitsi jos päättäminen ei olisi unionin edun mukaista.
            
         
               (10)
            
            
               Tutkimuksessa ei ole tullut esiin näkökohtia, jotka olisivat osoittaneet, että päättäminen olisi vastoin unionin etua. Näin ollen komissio katsoo, että tämä menettely olisi päätettävä.
            
         
               (11)
            
            
               Asianomaisille osapuolille ilmoitettiin asiasta, ja niille annettiin mahdollisuus esittää huomautuksensa. Huomautuksia ei kuitenkaan saatu.
            
         
               (12)
            
            
               Komission päätelmänä on näin ollen, että Turkista peräisin olevan meribassin ja kultaotsasargin tuontia koskeva tukien vastainen menettely olisi päätettävä ottamatta käyttöön toimenpiteitä.
            
         
               (13)
            
            
               Tämä päätös on Euroopan parlamentin ja neuvoston asetuksen (EU) 2016/1036 (3) 15 artiklan 1 kohdalla perustetun komitean lausunnon mukainen,
            
         ON HYVÄKSYNYT TÄMÄN PÄÄTÖKSEN:
   1 artikla
   Päätetään tukien vastainen menettely, joka koskee sellaisen Turkista peräisin olevan meribassin ja kultaotsasargin tuontia Euroopan unioniin, joka luokitellaan nykyisin CN-koodeihin 0302 84 10, 0302 85 30, 0303 84 10, 0303 89 55, ex 0304 49 90 ja ex 0304 89 90.
   2 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 8 päivänä elokuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 176, 30.6.2016, s. 55.
   
      (2)  Ilmoitus Turkista peräisin olevan meribassin ja kultaotsasargin tuontia koskevan tukien vastaisen menettelyn vireille panemisesta (EUVL C 266, 14.8.2015, s. 4).
   
      (3)  Euroopan parlamentin ja neuvoston asetus (EU) 2016/1036, annettu 8 päivänä kesäkuuta 2016, muista kuin Euroopan unionin jäsenvaltioista tapahtuvalta tuetulta tuonnilta suojautumisesta (EUVL L 176, 30.6.2016, s. 21).